b"\n_START_ARTICLE_\nEstel ex\xc3\xb2tic\n_START_PARAGRAPH_\nUn estel ex\xc3\xb2tic o estrella ex\xc3\xb2tica \xc3\xa9s un estel compacte compost per alguna cosa diferent a electrons, protons i neutrons, on el col\xc2\xb7lapse gravitatori est\xc3\xa0 compensat per la pressi\xc3\xb3 de degeneraci\xc3\xb3. Aquest terme inclou els estels estranys, compostos per mat\xc3\xa8ria estranya, i els estels preons, compostos de preons._NEWLINE_Els estels ex\xc3\xb2tics s\xc3\xb3n en gran manera te\xc3\xb2rics, per\xc3\xb2 observacions dutes a terme amb l'observatori de raigs X Chandra el 2002 han detectat dos candidats a estels estranys, anomenats RX J1856.5-3754 i 3C58, inicialment considerats estels de neutrons. D'acord amb les lleis conegudes de la f\xc3\xadsica, el primer \xc3\xa9s molt m\xc3\xa9s petit i el segon molt m\xc3\xa9s fred del que haurien de ser, cosa que suggereix que poden estar compostos per un material m\xc3\xa9s dens. No obstant aix\xc3\xb2, aquestes observacions han estat posades en dubte per diversos investigadors que no les consideren concloents.\n_START_SECTION_\nEstel electrofeble\n_START_PARAGRAPH_\nUn estel electrofeble \xc3\xa9s un tipus te\xc3\xb2ric d'estel, en qu\xc3\xa8 el col\xc2\xb7lapse gravitatori s'evita mitjan\xc3\xa7ant la pressi\xc3\xb3 de radiaci\xc3\xb3 resultant de la combusti\xc3\xb3 electrofeble, \xc3\xa9s a dir, l'energia alliberada per la conversi\xc3\xb3 dels quarks en leptons mitjan\xc3\xa7ant la for\xc3\xa7a electrofeble. Aquest proc\xc3\xa9s succeeix en un volum d'aproximadament la mida d'una poma amb una massa d'aproximadament dues terres en el nucli de l'estel._NEWLINE_Es pensa que un estel podria produir un estel electrofeble despr\xc3\xa9s d'un col\xc2\xb7lapse de supernova. Els estels electrofebles s\xc3\xb3n m\xc3\xa9s densos que els estels de quarks, i poden formar-se quan la pressi\xc3\xb3 de degeneraci\xc3\xb3 ja no pot contenir l'atracci\xc3\xb3 gravitat\xc3\xb2ria, per\xc3\xb2 podria encara estar contingut per la pressi\xc3\xb3 de radiaci\xc3\xb3 de combusti\xc3\xb3 electrofeble. Aquesta fase de la vida de l'estel podria allargar-se fins als 10 milions d'anys.\n_START_SECTION_\nEstel de preons\n_START_PARAGRAPH_\nUn estel de preons \xc3\xa9s un tipus d'estel compacte hipot\xc3\xa8tic fet de preons, un grup hipot\xc3\xa8tic de part\xc3\xadcules subat\xc3\xb2miques. Els estels de preons es pensa que tenen una alt\xc3\xadssima densitat, superior als 10\xc2\xb2\xc2\xb3 quilograms per metre c\xc3\xbabic \xe2\x80\x94interm\xc3\xa8dia entre l'estel de quark i el forat negre. Podrien tenir densitats m\xc3\xa9s grans que els estels de quarks i els estels de neutrons, encara que s\xc3\xb3n m\xc3\xa9s petits i lleugers que els nans blancs. Els estels de preons es podrien originar en explosions de supernova o en el big bang. Aquests objectes es podrien detectar en principi a trav\xc3\xa9s de lents gravitat\xc3\xb2ries de raigs gamma. Els estels de preons s\xc3\xb3n candidats potencials a mat\xc3\xa8ria fosca. Aix\xc3\xb2 no obstant, les observacions actuals en acceleradors de part\xc3\xadcules van contra l'exist\xc3\xa8ncia dels preons._NEWLINE_En la relativitat general, si un estel es col\xc2\xb7lapsa fins a una mida m\xc3\xa9s petita que el seu radi de Schwarzschild, un horitz\xc3\xb3 d'esdeveniments apareixer\xc3\xa0 en aquest radi i l'estel es convertir\xc3\xa0 en un forat negre. Per a un objecte de massa solar, el radi de Schwarzchild \xc3\xa9s de 3\xc2\xa0km; per tant, per a ser congruent amb la relativitat general, qualsevol estel de preons de massa solar hauria de tenir un radi m\xc3\xa9s gran. Un estel de preons que tingui la mateixa massa que la Terra tindria la mida d'una pilota de tennis."